MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o požiadavkách na zariadenia spoločného stravovania				                                                        

Podnet:

§  29 ods. 4 zákona č. ……/2005 Z.z. o verejnom zdravotníctve a o zmene a doplnení niektorých zákonov 		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

-  N á v r h  -

V Y H L Á Š K A
Ministerstva zdravotníctva Slovenskej republiky

č. ........... zo .................................,

ktorou sa ustanovujú podrobnosti o požiadavkách na zariadenia spoločného stravovania 

Ministerstvo zdravotníctva Slovenskej republiky podľa § 29 ods. 4 zákona č. ……/2005 Z.z. o verejnom zdravotníctve a o zmene a doplnení niektorých zákonov ustanovuje:

§ 1
Predmet úpravy

Touto vyhláškou sa ustanovujú
a)	hygienické požiadavky na stavebno-technické riešenie, priestorové usporiadanie, vybavenie, vnútorné členenie a na prevádzku zariadení spoločného stravovania,
b)	požiadavky na výrobu, prípravu a podávanie pokrmov a nápojov,
c)	požiadavky na výživovú hodnotu pokrmov,
d)	postup pri odbere vzoriek hotových pokrmov a ich uchovávaní a obsah dokumentácie,1)
e)	požiadavky na dodržiavanie osobnej hygieny a dodržiavanie požiadaviek zamestnancami zariadenia spoločného stravovania.

Hygienické požiadavky na stavebno – technické riešenie, priestorové usporiadanie, vybavenie, vnútorné členenie a na prevádzku zariadení spoločného stravovania

§ 2

(1)	Zariadenie spoločného stravovania má byť riešené tak, aby nepriaznivo neovplyvňovalo okolie a aby nebolo nepriaznivo ovplyvňované z okolia pachmi, dymom alebo inými látkami, ktoré by mohli byť príčinou kontaminácie.

(2)	Zariadenie spoločného stravovania je udržiavané v čistote a v dobrom technickom stave.

(3)	Priestorové usporiadanie a vnútorné členenie zariadenia spoločného stravovania je riešené tak aby vytváralo podmienky na
a)	čistenie a dezinfekciu,
b)	zabránenie hromadeniu nečistoty, styku s toxickými materiálmi, vytváraniu kondenzačnej vody a rastu plesní na povrchoch,
c)	ochranu proti krížovej kontaminácii medzi pracovnými operáciami alebo počas pracovných operácií s potravinami a pokrmami, technologickými zariadeniami, prívodom vzduchu alebo pohybom zamestnancov a zdrojmi vonkajšej kontaminácie,
d)	hygienické spracovanie a skladovanie potravín a pokrmov.

(4)	Intenzita a farebnosť umelého osvetlenia pracovných miest s osobitnými nárokmi na optickú kontrolu sú zabezpečené tak aby umožnili dokonalú farebnú ostrosť a rozlišovanie podrobností do 1 mm. Umelé osvetlenie má mať bielu farbu a intenzitu najmenej 500 lx.

(5)	Prevádzky zariadenia spoločného stravovania sa  stavebne oddeľujú alebo prevádzkovo oddeľujú podľa prílohy č. 1.

(6)	Výrobný proces zariadenia spoločného stravovania je plynulý a jednosmerný, aby sa nekrížili čisté prevádzky a nečisté prevádzky.

(7)	Zariadenie spoločného stravovania má mať vhodné a dostatočné prostriedky na prirodzené vetranie alebo umelé vetranie, aby sa zabránilo mechanickému prúdeniu vzduchu z nečistej prevádzky do čistej prevádzky. Ventilačný systém má umožniť ľahkú dostupnosť filtrov a iných častí vyžadujúcich čistenie alebo výmenu. 

(8)	Kanalizácia je zhotovená a umiestnená tak aby nebola zdrojom kontaminácie pokrmov. Ak zariadenie spoločného stravovania nie je napojené na kanalizáciu, má mať zabezpečené pravidelné vyvážanie obsahu žumpy, a to najneskôr po jej naplnení do dvoch tretín obsahu.

(9)	Zariadenia na zachytávanie a odvádzanie odpadových vôd vrátane lapačov tuku a škrobu sú udržiavané v dobrom stave.

§ 3

(1)	Zariadenie spoločného stravovania má zriadené podľa svojho účelu sklady, ktoré sú stavebne oddelené.

(2)	Na potraviny sa zriaďuje sklad
a)	suchý, ktorým je sklad s teplotou podľa druhu potravín a s relatívnou vlhkosťou najviac 70 %,
b)	chladný, ktorým je sklad s teplotou 8 až 10 oC a s relatívnou vlhkosťou 80 až 90 %,
c)	chladený, ktorým je sklad s teplotou 2 až 6 oC a s relatívnou vlhkosťou 80 až 90 %,
d)	mraziarenský, ktorým je sklad s teplotou –18 oC a nižšou.

(3)	Sklad podľa odseku 2 má byť vybavený meracím zariadením, ktoré umožní dodržanie a kontrolu podmienok skladovania potravín.

(4)	Sklad podľa odseku 2 písm. c) a d) možno podľa kapacity zariadenia spoločného stravovania nahradiť chladničkou a mrazničkou.

(5)	Veľkosť skladu potravín má umožniť uloženie potravín na hygienicky vyhovujúcich  podložkách, v regáloch alebo zavesením, prúdenie vzduchu okolo uložených potravín, dobrý prístup k uloženým potravinám pri manipulácii s nimi a pri kontrole ich neškodnosti a použitie mechanizačných prostriedkov pri preprave potravín. Polotovary, rozpracované pokrmy a hotové pokrmy v nádobách sa neskladujú  priamo na podlahe.

§ 4

(1)	Priestory zariadenia spoločného stravovania, v ktorých sa potraviny opracúvajú, upravujú alebo spracúvajú na pokrmy, majú
a)	povrchy podláh udržiavané v dobrom stave, ľahko čistiteľné a dezinfikovateľné, vyhotovené z nepriepustných, nevpíjavých, umývateľných, netoxických a protišmykových materiálov; musia umožniť dostatočný odtok povrchovej odpadovej vody do kanalizačnej vpuste, ktorá má  kryciu mriežku,
b)	povrchy stien udržiavané v dobrom stave, ľahko čistiteľné a dezinfikovateľné, vyhotovené z nepriepustných, nevpíjavých, umývateľných a netoxických materiálov; majú hladký povrch do výšky, ktorá je primeraná pre vykonávanú činnosť,
c)	stropy a stropné konštrukcie sú vyhotovené tak, aby zamedzovali hromadeniu nečistôt a znižovali kondenzáciu vodných pár, rast plesní a odpadávanie čiastočiek,
d)	okná a iné otvory vyhotovené tak, aby zamedzovali hromadeniu nečistôt; okná sa opatrujú ľahko snímateľnými a ľahko čistiteľnými sieťami proti hmyzu,
e)	dvere sú ľahko čistiteľné a dezinfikovateľné, vyhotovené z hladkých a nevpíjavých materiálov; vonkajšie dvere sú  v spodnej časti zabezpečené proti vnikaniu hlodavcov,
f)	povrchy prichádzajúce do styku s potravinami vrátane povrchov zariadení sú udržiavané v dobrom stave, ľahko čistiteľné a dezinfikovateľné, vyhotovené z hladkých, umývateľných a netoxických materiálov.

(2)	O vykonávanej dezinfekcii, dezinsekcii a deratizácii sa v zariadení spoločného stravovania vedie evidencia.

(3)	Zariadenie spoločného stravovania má zariadenie na čistenie a dezinfekciu pracovných nástrojov, ktoré sú vyhotovené z materiálov odolných proti korózii, ľahko čistiteľné, a s dostatočným prívodom teplej vody s teplotou najmenej 50 oC a s dostatočným prívodom studenej pitnej vody.

(4)	Každý drez alebo podobné zariadenie určené na umývanie surovín a potravín je zabezpečené dostatočným prívodom teplej vody s teplotou najmenej 50 oC a dostatočným prívodom studenej pitnej vody a je udržiavané v čistote.

(5)	Cez skladové priestory a prevádzkové priestory zariadenia spoločného stravovania neprechádza nechránené kanalizačné potrubie a teplovodné potrubie.

§ 5

(1)	V zariadení spoločného stravovania, v ktorom nie je zabezpečené preberanie potravín, najmä mlieka, mliečnych výrobkov, chleba a pečiva, počas nočného rozvozu od dodávateľov, môžu byť zriadené priestory na ich prechodné uskladnenie, chránené pred vonkajším znečistením, umývateľné a uzamykateľné.

(2)	Ak sa vydávajú hotové pokrmy do prepravných nádob, je táto činnosť zabezpečená a vykonávaná hygienicky vyhovujúcim spôsobom.

(3)	Na umývanie prepravných nádob, ich skladovanie a na vydávanie pokrmov v prepravných nádobách sa vyčleňujú samostatné priestory. Priestor na umývanie prepravných nádob je stavebne oddelený alebo prevádzkovo oddelený od priestoru na umývanie kuchynského riadu a a je vybavený zariadením s prívodom teplej vody s teplotou najmenej 50 oC a studenej pitnej vody.

(4)	Príjem použitého stolového riadu je stavebne oddelený alebo prevádzkovo oddelený od výdaja stravy.

§ 6

(1)	Zariadenie spoločného stravovania s výnimkou prevádzky rýchleho občerstvenia má mať vytvorené podmienky na umývanie rúk stravníkov a zabezpečené priestory na odkladanie odevu.

(2)	V zariadení spoločného stravovania sa zabezpečuje dostatočný prívod teplej vody s teplotou najmenej 50 oC a dostatočný prívod studenej pitnej vody. Priestory, v ktorých sa manipuluje s potravinami, sú vybavené umývadlami s tečúcou studenou pitnou vodou a teplou vodou.

(3)	Zariadenie spoločného stravovania majú mať primeraný počet šatní pre zamestnancov oddelených pre ženy a mužov a oddelených aj od prevádzkových miestností a skladov. Šatne majú umožniť oddelené uloženie pracovného odevu a civilného odevu.

(4)	Záchody pre zamestnancov zariadenia spoločného stravovania sú oddelené pre ženy a mužov a udržiavané v použiteľnom stave a v čistote. Záchody majú byť aj pri šatniach pre zamestnancov zariadenia spoločného stravovania, aj pri priestoroch, v ktorých sú sprchy a umývadlá. V zariadení spoločného stravovania, v ktorom pracuje najviac päť zamestnancov v jednej zmene, môže byť jeden záchod spoločný pre mužov a ženy. V zariadení spoločného stravovania, v ktorom pracuje viac ako 50 žien, sú kabíny na osobnú hygienu žien.

(5)	Pre stravníkov sú vyčlenené samostatné záchody, oddelené pre mužov a ženy a udržiavané v použiteľnom stave a v čistote.

(6)	Do záchodu nie je byť priamy vchod z prevádzky zariadenia spoločného stravovania. Záchod má byť dostatočne osvetlený, osobitne vetraný a vybavený toaletným papierom, záchod pre ženy aj nádobou s uzatváracím príklopom. V záchode pre mužov je aj pisoár.

(7)	V predsieni záchodu má byť umývadlo s prívodom tečúcej teplej vody s teplotou najmenej 50 oC a prívodom studenej pitnej vody, mydlo, zariadenie na osušenie rúk alebo hygienický prostriedok na utretie rúk; ak je utretie rúk zabezpečené papierovými utierkami, má tam byť aj nádoba na použité papierové utierky.

§ 7

(1)	Para určená na styk s potravinou nemá obsahovať žiadne látky, ktoré predstavujú riziko pre zdravie alebo by mohli kontaminovať pokrm. Môže byť vyrobená len z pitnej vody.

(2)	Organický odpad a iný odpad nemožno hromadiť v miestnostiach pre potraviny, pokrmy a nápoje s výnimkou nevyhnutného množstva, ktoré súvisí s bezprostrednou činnosťou zariadenia spoločného stravovania.

(3)	Organický odpad je skladovaný v chladnom sklade určenom len na tento účel, ak nie je zabezpečený denný odvoz odpadu.

(4)	Sklad organického odpadu je riešený tak, aby bol do neho prístup zvonku, aby bol krytý, vetrateľný, ľahko čistiteľný a uzavierateľný. Sklad organického odpadu je vybavený tečúcou teplou vodou a kanalizačnou výpusťou, chránený pred prístupom škodcov; nemožno aby  bol zdrojom kontaminácie potravín a pokrmov, pitnej vody, zariadení a priestorov zariadenia spoločného stravovania.

(5)	Nádoby na odpad majú byť označené, ľahko umývateľné a uzavierateľné. Po vyprázdnení odpadu sa pravidelne čistia a dezinfikujú.

§ 8

(1)	Osoby, ktoré prichádzajú do priameho styku s potravinami a nápojmi, môžu upratovať a umývať použitý stolový riad v odôvodnených prípadoch a za predpokladu časového oddelenia výkonu týchto činností od výkonu vlastnej práce; po skončení upratovania alebo umývania použitého stolového riadu tieto osoby vykonajú dôkladnú očistu rúk a dajú si čistý pracovný odev.

(2)	Pracovné pomôcky, ktoré sa používajú na upratovanie podláh, sú zreteľne označené a uložené oddelene od pracovných pomôcok na čistenie pracovných plôch a zariadení prichádzajúcich do priameho styku s potravinami, pokrmami a nápojmi.

(3)	Čistiace a dezinfekčné prostriedky sú uložené oddelene od potravín, pokrmov a nápojov.

(4)	Stavebné úpravy, technické úpravy a nátery v zariadení spoločného stravovania sa zabezpečujú podľa potreby, maľovanie vo výrobných priestoroch a skladovacích priestoroch najmenej jedenkrát ročne.

§ 9

Požiadavky na výrobu, prípravu a podávanie pokrmov
a nápojov

(1)	Výroba pokrmov a nápojov podlieha zásadám správnej výrobnej praxe.2)

(2)	Na zabezpečenie zdravotnej neškodnosti vyrábaných pokrmov a nápojov 
a)	používajú sa potraviny zdravotne neškodné, pri ktorých možno predpokladať, že nie sú kontaminované parazitmi, patogénnymi mikroorganizmami, toxickými látkami alebo chemickými látkami, alebo inými látkami ohrozujúcimi zdravie, 
b)	potraviny sa uskladňujú v priestoroch na to vyhradených so zreteľom na ich povahu, prehľadne a tak, aby nedošlo k ich mikrobiálnej kontaminácii alebo chemickej kontaminácii a nepriaznivému ovplyvňovaniu ich výživovej hodnoty,
c)	uchovávajú sa len polotovary, rozpracované pokrmy a hotové pokrmy, ktoré sú uvedené v prílohe č. 2; čas a teplota ich uchovávania sú uvedené v prílohe č. 2 ,
d)	zmrazené potraviny, polotovary a hotové pokrmy sa rozmrazujú v prípravovniach alebo na určených pracovných miestach v rozmrazovači alebo v chladničke pri teplote najviac 4 oC; ich rozmrazovanie vo vode alebo pri kuchynskej teplote sa nevykonáva,
e)	zmrazené potraviny, polotovary a hotové pokrmy po ich rozmrazení sa opätovne nezmrazujú; takisto sa nezmrazujú potraviny, polotovary a hotové pokrmy dodané do zariadenia spoločného stravovania v nezmrazenom stave,
f)	hotové pokrmy studenej kuchyne sa pripravujú len z potravín vychladených na teplotu najviac 5 oC okrem pekárenských výrobkov; teplota pripravovaných pokrmov je najviac 10 oC,
g)	na prípravu pokrmov sa používajú čerstvé slepačie vajcia, pasterizované sušené vaječné hmoty a mrazené vaječné hmoty len po ich dôkladnom tepelnom spracovaní, 
h)	zmrazené vaječné hmoty sú tepelne spracované v deň ich rozmrazenia; opätovne ich nemožno zmrazovať,
i)	na smaženie rozpracovaných pokrmov sa používajú len tuky určené na tepelnú prípravu a na kontinuálne smaženie len tuky určené na tento účel; tuky na kontinuálne smaženie sa používajú najdlhšie 24 hodín; pri smažení pokrmov prevádzková teplota tuku je najviac 180 oC, ak nie je výrobcom určená inak,
j)	nepodávajú sa  pokrmy z tepelne nespracovaného mäsa,
k)	ľad sa vyrába len z pitnej vody a zaobchádza sa s ním tak, aby sa predišlo jeho kontaminácii.

(3)	Na zabezpečenie podmienok počas tepelného spracovania pokrmov
a)	potraviny sa tepelne spracúvajú nevyhnutný čas, ktorý je postačujúci na usmrtenie mikroorganizmov,
b)	do pokrmov počas posledných 20 minút ich tepelnej úpravy sa nepridávajú prísady, ktoré by mohli zapríčiniť ich mikrobiálnu kontamináciu; ak tepelné spracovanie pokrmu trvá menej ako 20 minút, možno do pokrmov pridávať len prísady, ktoré boli osobitne tepelne spracované, alebo pridávať prísady len pred začatím takého tepelného spracovania,
c)	majú byť všetky časti vyprážaného, grilovaného a pečeného mäsa tepelne spracované pri teplote najmenej 70 oC dosiahnutej v jadre výrobku, pričom technologický proces nemá neprimerane zmeniť textúru a farbu mäsa,
d)	má byť ochladenie pečeného, duseného a vareného neporciovaného mäsa, prílohovej knedle a ryže dosiahnuté do 90 minút od prípravy; pred podávaním ohrievané tak, aby teplota v strede pokrmu dosiahla najmenej 70 oC,
e)	vaječné pokrmy sa dôkladne tepelne spracúvajú z oboch strán,
f)	hotové pokrmy sa podávajú bezprostredne po ich tepelnom dohotovení, najneskôr však tri hodiny po ukončení ich technologického spracovania; počas tohto času teplota hutných pokrmov nesmie klesnúť pod 60 oC a tekutých pokrmov pod 65 oC,
g)	nevychladnuté pokrmy sa nedávajú do chladiarne; chladiareň nemá byť preplnená pokrmami,
h)	má byť zabezpečené, aby teplota hotových pokrmov neklesla počas ich prepravy až do času výdaja pod 65 oC.

(4)	Na vylúčenie nežiadúcich vplyvov z technologického postupu pri príprave a podávaní pokrmov a nápojov
a)	na prípravu pokrmov sa používajú  také mikrovlnné rúry, ktoré majú registráciu vnútornej teploty; pri ich používaní je dodržiavaný  návod výrobcu,
b)	používajú sa vhodné pracovné pomôcky a vylúči sa priamy styk rúk zamestnancov s pokrmami a nápojmi, najmä v konečnej fáze ich technologického spracovania a pri obsluhe,
c)	má sa manipulovať s kuchynským riadom, náradím, stolovým riadom a ostatným kuchynským zariadením tak, aby sa zabránilo znečisťovaniu pracovných plôch, potravín, polotovarov a pokrmov,
d)	používa sa len čistý kuchynský riad, náradie, stolový riad a ostatné kuchynské zariadenie zhotovené zo zdravotne neškodného materiálu a so súvislým a nepoškodeným povrchom; kuchynský riad, náradie, stolový riad a ostatné kuchynské zariadenie z hliníka bez povrchovej úpravy sa používajú,
e)	má sa zabezpečiť dostatočné množstvo oddelených pracovných plôch so zreteľom na druh suroviny a spôsob jej spracovania a ich viditeľné označenie; tieto pracovné plchy pri ich používaní sa nezamieňajú,
f)	pred strojovým aj ručným umývaním kuchynského riadu, náradia, stolového riadu a ostatného kuchynského zariadenia mechanicky sa majú odstrániť zvyšky pokrmov,
g)	kuchynský riad, náradie a stolový riad má sa umyť vo vode s teplotou najmenej 45 oC s prídavkom umývacích prostriedkov a opláchnuť pod tečúcou vodou s teplotou najmenej 50 oC pri ručnom umývaní a s teplotou 80 oC pri strojovom umývaní; umytý kuchynský riad, náradie a stolový riad sa uložia do zariadenia na odkvapkanie riadu, neutierajú sa,
h)	pokrmy sa vystavujú v zariadeniach určených na tento účel, ktoré zabezpečia ich ochranu pred kontamináciou,
i)	hotové pokrmy sa prepravujú v uzavretých čistých nádobách zhotovených na tento účel a v hygienicky vyhovujúcich vozidlách; plochy v ložnom priestore vozidla sa po prevoze pokrmov dôkladne umyjú.

§ 10

Požiadavky na výživovú hodnotu pokrmov

(1)	Na zabezpečenie a zachovanie výživovej hodnoty pokrmov
a)	možno používať iba potraviny zdravotne neškodné so zachovanou výživovou hodnotou,
b)	plnia sa požiadavky podľa § 9.

(2)	Výživová hodnota podávaných pokrmov vychádza z obsahu výživových faktorov podľa odporúčaných výživových dávok pre jednotlivé vekové skupiny obyvateľstva.3)

(3)	Zostava jedál podávaných v zariadeniach spoločného stravovania4), okrem prevádzok verejného stravovania, vychádza z druhu zariadenia a môže obsahovať raňajky, desiatu, obed, olovrant alebo večeru. Priemerné hodnoty výživových faktorov jednotlivých jedál za časové obdobie najmenej jedného mesiaca musia zodpovedať hodnotám výživových faktorov podľa odporúčaných výživových dávok, pričom raňajky tvoria 25 %, desiata 5 %, obed 30 až 35 %, olovrant 10 až 15 % a večera 25 % z obsahu výživových faktorov odporúčaných výživových dávok.

§ 11

Postup pri odbere vzoriek hotových pokrmov a ich
uchovávaní a obsah dokumentácie

(1)	Vzorky hotových pokrmov sa odoberajú do čistých, vyvarených sklenených nádob s uzáverom. Na odber vzoriek hotových pokrmov sa používajú  lyžice, naberačky a ďalšie pomôcky vyhradené výlučne na odber vzoriek, ktoré sú umyté a vyvarené pri teplote 100 oC počas 15 minút.

(2)	Všetky súčasti hotového pokrmu sa uchovávajú osobitne v samostatnej nádobe. Ak je príloha hotového pokrmu alebo iná súčasť hotového pokrmu súčasťou viacerých pokrmov, možno uchovávať len jednu vzorku.

(3)	Ak hotové pokrmy z rovnakých surovín pripravuje niekoľko pracovných skupín, uchovávajú sa vzorky každej pracovnej skupiny.

(4)	Odobratá vzorka má hmotnosť najmenej 50 g, ak nejde o kusový tovar.

(5)	Vzorky hotových pokrmov odoberaných v teplom stave majú byť uzavreté, urýchlene schladené a počas 48 hodín od skončenia výdaja uchovávané v chladničke pri teplote 2 až 6 oC. Po uplynutí 48 hodín sa vzorky odstraňujú neškodným spôsobom; nepouž na spotrebu.

(6)	Dokumentácia o odobratých vzorkách  obsahuje dátum odberu vzorky, ak sú pokrmy pripravované v rôznom čase aj hodinu odberu vzorky, druh vzorky a meno a priezvisko osoby, ktorá odber vzorky vykonala.

§ 12

Požiadavky na dodržiavanie osobnej hygieny
a dodržiavanie hygienických požiadaviek
zamestnancami zariadenia
spoločného stravovania

Prevádzkovateľ zariadenia spoločného stravovania kontroluje dodržiavanie hygienických požiadaviek na výrobu, prípravu a podávanie pokrmov a nápojov zamestnancami a vyžaduje dodržiavanie osobnej hygieny, pričom kladie dôraz na to, aby zamestnanci
a)	vstupovali na pracovisko len v čistom pracovnom odeve a dodržiavali ďalšie zásady osobnej čistoty, čistoty pracovného prostredia a pracovných pomôcok,
b)	dôkladne si umyli ruky pred vstupom na pracovisko a začatím činnosti, ihneď po ich znečistení, pri prechode z jedného druhu práce na druhý, po fajčení, po úprave šatstva a osobitne po použití záchodu,
c)	neopúšťali pracovisko v pracovnom odeve,
d)	používali pri príprave a výdaji pokrmov a nápojov pokrývku hlavy tak, aby mali úplne zakryté vlasy a aby muži s bradou alebo fúzmi používali pokrývku úst,
e)	používali pri príprave a výdaji stravy pre dojčatá ochranný odev, ochranné rukavice a pokrývku úst,
f)	mali možnosť výmeny pracovného odevu v prípade jeho znečistenia počas práce,
g)	nevykonávali počas práce toaletné úpravy zovňajšku,
h)	nemali na rukách počas práce šperky, hodinky a iné ozdobné predmety a aby v pracovnom odeve mali len čistú vreckovku a pomôcky potrebné na výkon práce,
i)	nefajčili a nejedli v miestnostiach, v ktorých sú potraviny, polotovary a pokrmy,
j)	mali požadovanú zdravotnú a odbornú spôsobilosť.

§ 13

Zrušovacie ustanovenie

Zrušuje sa vyhláška Ministerstva zdravotníctva Slovenskej republiky o požiadavkách na zariadenia spoločného stravovania z 21. júna 2003 č. 214/2003, uverejnená v Zbierke zákonov Slovenskej republiky v čiastke 103/2003.

§ 14

Účinnosť

Táto vyhláška nadobúda účinnosť ................................